Η Γερμανία κέρδισε χρήματα από την ελληνική κρίση, δήλωσε ο συμπρόεδρος των Γερμανών Πρασίνων Τζεμ Έζντεμιρ, αναφερόμενος στην κρίση του ευρώ και στην πολιτική του Βόλφγκανγκ Σόιμπλε.

«Ακόμη και με την ελληνική κρίση τελικά κερδίσαμε χρήματα, μέσω εσόδων από τα επιτόκια. Έως τώρα έχουμε κερδίσει χρήματα από την ελληνική κρίση. Αντιθέτως από ό,τι γενικά πιστεύεται, δεν είναι καθόλου έτσι, ότι συνεχώς πληρώνουμε λεφτά, αλλά επωφελούμαστε πάρα πολύ από την κατάσταση που παρουσιάζεται αυτή τη στιγμή στα επιτόκια», δήλωσε ο Τζ. Έζντεμιρ.

Σημειώνεται ότι οι Πράσινοι αναμένεται να είναι ένας από τους κυβερνητικούς εταίρους στο πλαίσιο του συνασπισμού «Τζαμάικα» που αποτελεί βάσει των αποτελεσμάτων των γερμανικών εκλογών και το πιθανότερο σενάριο για την επόμενη κυβέρνηση της χώρας.